Կիրա Յարմիշ

Կիրա Յարմիշ (, ), ռուս հասարակական գործիչ, գրող։ Ալեքսեյ Նավալնիի մամուլի քարտուղար, «Անհավանական պատահարներ № 3 կանանց խցում» վեպի հեղինակ, որը հրատարակվել է 2020 թվականին։

Կենսագրություն 

Կիրա Յարմիշը ծնվել է Դոնի Ռոստովում 1989 թվականի հոկտեմբերի 11-ին։ 2007 թվականին նա առանց քննությունների ընդունվել է ՄՄՀՊԻ-ի միջազգային ժուռնալիստիկայի ֆակուլտետ՝ հաղթելով «Умницы и умники» օլիմպիադայում։ Համալսարանն ավարտելուց հետո աշխատել է Պուշկինի թանգարանի և «ЮТэйр» ավիաընկերության մամուլի ծառայություններում։ 2013 թվականին մասնակցել է Ալեքսեյ Նավալնիի նախընտրական արշավին, որն իր թեկնածությունն է առաջադրել Մոսկվայի քաղաքապետի պաշտոնում։ 2014 թվականի օգոստոսին դարձել է Նավալնիի մամուլի քարտուղարը և կոռուպցիայի դեմ պայքարի հիմնադրամի մամուլի քարտուղարը։ Նավալնին այդ կապակցությամբ գրել է. «Մեզ համար կարևոր էր, որպեսզի մամլո քարտուղարը տարօրինակ ազգանուն ունենար»։ 

2017 թվականին Յարմիշը եղել է Նավալնի 20:18 և Նավալնի LIVE հաղորդումների մի քանի թողարկումների մասնակից, վարել է Ազդանշան անունով փոքր լրատվական քաղաքական թողարկումներ, իր անունից հանդես է եկել հակակոռուպցիոն հայտարարություններով։ Մասնավորապես, նա տեսանյութ է հրապարակել, որում ասել է, որ Պուտինի ընկեր Միխայիլ Կովալչուկին պատկանում է ամբողջ հեռուստատեսությունը, ավելի ուշ Յարմիշը խոստովանել Է տեսահոլովակում փաստացի սխալների առկայության մասին և հեռացրել այն։

2018 թվականի փետրվարին Մոսկվայի Սիմոնովի շրջանային դատարանը Յարմիշին 5 օրով կալանավորել էր թվիթի համար, որը բացասական վերաբերմունք էր ձևավորում Ռուսաստանի նախագահի պաշտոնի գրանցված թեկնածուներից մեկի նկատմամբ, նույն թվականի մայիսին Մոսկվայի Տվերի շրջանային դատարանը 25 օր վարչական կալանք էր նշանակել «Նա մեզ համար ցար չէ» ակցիայի թեմայով թվիթների համար։ 

2021 թվականի հունվարի 21-ին Յարմիշը ձերբակալվել է Նավալնիին աջակցելու հանրահավաքներ անցկացնելու կոչերի համար։ Մոսկվայի Սավելովի շրջանային դատարանը նրան 9 օր վարչական կալանք է շնորհել հրապարակային միջոցառման անցկացման կազմակերպման համար՝ առանց սահմանված կարգով ծանուցում ներկայացնելու։ Փետրվարի 1-ին Մոսկվայի Բասմանի շրջանային դատարանը Յարմիշին տնային կալանքի է ենթարկել՝ ի պաշտպանություն Նավալնիի հանրահավաքներից հետո հարուցված սանիտարա-համաճարակաբանական կանոնների խախտման գործով։ Մարտի կեսերին նույն դատարանը տնային կալանքը երկարացրել էր մինչև 2021 թվականի հունիսի 23-ը։ Այս գործով Յարմիշը քաղբանտարկյալ է ճանաչվել «Մեմորիալ» կազմակերպության կողմից։

Գրական գործունեություն 
2020 թվականի հոկտեմբերի 26-ին Corpus հրատարակչությունում լույս է տեսել Կիրա Յարմիշի Անհավանական պատահարներ № 3 կանանց խցում վեպը։ Գրքի գլխավոր հերոսուհին Անյան է, ով հակակոռուպցիոն հանրահավաքին մասնակցելու պատճառով հայտնվել է հատուկ կացարանում։ Վեպը հիմնված է հեղինակի անձնական փորձի վրա. Ալեքսեյ Նավալնին պատմել է, որ հենց ինքը համոզեց Յարմիշին գիրք գրել։

Յարմիշի գիրքը մեծ պահանջարկ է ունեցել։ Դմիտրի Բիկովը Անհավանական պատահարներ... է անվանել ուրախ և հետաքրքրաշարժ բանտային վեպ, որի հեղինակը պատմել է ամենակարևոր և ցավոտ այն նոր Ռուսաստանի մասին, որը կարողացել է ծնվել, աճել և կայանալ հակառակ ամեն ինչի։ Բորիս Ակունինի խոսքով՝ այն շատ ժամանակակից գիրք է, որի տեքստը ավելի իրական է քան Գորկիի մոտ։ Գալինա Յուզեֆովիչը վեպը համարել է շատ անձնական, խորապես ունիվերսալ, շատ հետաքրքրաշարժ և իրապես արդիական վեպ, որը մետաֆորայի մակարդակով բնութագրում է մարդու և պետական մեքենայի միջև հարաբերությունների բնույթը պուտինյան Ռուսաստանում։

Անհավանական պատահարներ...-ը նախատեսվում էր ներկայացնել Մոսկվայի Non/fiction գրախանութ-տոնավաճառում 2021 թվականի մարտին, սակայն տոնավաճառի ղեկավարությունը վերջին պահին չեղարկել է շնորհանդեսը։ Յարմիշը հայտարարել է, որ դա արվել է քաղաքական դրդապատճառներով։Միխայիլ Զիգարը, Եվգենի Ռոյզմանը և մյուս մասնակիցները աջակցել են Կիրա Յարմիշին իրենց ելույթներում։

Անձնական կյանք 

Յարմիշը 2015 թվականին ամուսնացել է, սակայն հետագայում ամուսնալուծվել է։ 2017 թվականին սկսել է հանդիպել Ռուսլան Շավեդինովի հետ՝ Կոռուպցիայի դեմ պայքարի հիմնադրամի նախագծերի մենեջերի հետ։

Ծանոթագրություններ 

 
Ռուս գրողներ
Ռուս հասարակական գործիչներ
Ռուսաստանում «օտարերկրյա գործակալներ» ճանաչված անձինք